C:\Users\meriton.ferizi\Desktop\Lloko K.tif**REPUBLIKA E KOSOVËS / REPUBLIKA KOSOVO / REPUBLIC OF KOSOVO**



KOMUNA E GJAKOVËS

OPŠTINA ÐAKOVICA/ MUNICIPALITY OF GJAKOVA

**DRAFT**

**RR E G U LL O R E**

**E**

**PUNËS SË KUVENDIT**

**Gjakovë, 2022**

C:\Users\meriton.ferizi\Desktop\Lloko K.tif



**REPUBLIKA E KOSOVËS / REPUBLIKA KOSOVA / REPUBLIC OF KOSOVO**

KOMUNA E GJAKOVËS

OPŠTINA ÐAKOVICA / MUNICIPALITY OF GJAKOVA

**Kuvendi i Komunës së Gjakovës**

**01 Nr.\_\_\_\_\_\_\_\_\_\_\_\_\_\_\_/2022**

**Dt. X.X.2022**

Kuvendi i Komunës së Gjakovës duke u bazuar në nenin 12.2 shkronja (b, si dhe nenin 40 të Ligjit nr. 03/L – 040 për Vetëqeverisje Lokale, dhe në nenin 18 shkronja (c të Statutit të Komunës së Gjakovës, në Mbledhjen e mbajtur me dt. xx.xx.2022 pas diskutimit lidhur me pikën e x të rendit të ditës, miraton:

**RREGULLORE PËR PUNËN E KUVENDIT TË KOMUNËS**

**I. DISPOZITAT E PËRGJITHSHME**

**Qëllimi**

**Neni 1**

Më këtë Rregullore përcaktohet mënyra, kuorumi, pjesëmarrja e publikut, rregullat e debatit, votimi udhëheqja dhe funksionimi i punës së Kuvendit, të komiteteve dhe të trupave tjera punuese të themeluara nga Kuvendi i Komunës së Gjakovës.

**II. PËRKUFIZIMET**

**Neni 2**

1. “Ligj”, nënkupton Ligjin për vetëqeverisjen lokale (LVL nr. 03/L – 040);
2. “Statut”, nënkupton aktin më të lartë juridik të miratuar nga Kuvendi i Komunës së Gjakovës;
3. “Kuvendi i komunës” nënkupton organi më i lartë i komunës së Gjakovës që përbëhet nga anëtarët e zgjedhur;
4. “Komitet”, nënkupton komitetet e përhershme, komitetet konsultative dhe komitetet tjera, të themeluara nga Kuvendi i Komunës në pajtim me Ligj, Statutin e Komunës dhe Rregulloren;
5. “Komision” nënkupton komisionet apo trupat tjera punuese të përhershme apo përkohshme të themeluara sipas nevojës nga Kuvendi i Komunës në përputhshmëri me Statutin;
6. “Anëtar/e i/e Kuvendit”, nënkupton anëtarin ose anëtaren e Kuvendit, të zgjedhur drejtpërdrejt nga vota e qytetarit, në pajtim me ligjin në fuqi për zgjedhjet lokale;
7. “Kryetar i Komunës”, nënkupton kryetarin ose kryetaren e zgjedhur drejtpërdrejt nga votuesit që kanë të drejtë vote në komunë, në përputhje me ligjin në fuqi për zgjedhjet lokale;
8. “Kryesues i Kuvendit”, nënkupton kryesuesin ose kryesuesen e zgjedhur nga anëtarët e Kuvendit të Komunës së Gjakovës;
9. “Grupi i anëtarëve” nënkupton një grup që përbëhet prej së paku dy (2) anëtarëve të Kuvendit që udhëhiqet nga Shefi/ja i/e grupit i/e emëruar nga vet anëtarët e atij grupi kuvendar;
10. “Kryesuesi i Komitetit”, nënkupton kryesuesin ose kryesuesen e zgjedhur nga anëtarët e komitetit;
11. “Drejtor” nënkupton person zyrtar, i/e emëruar politik nga Kryetari/ja i/e Komunës që udhëheq një drejtori të caktuar përgjatë mandatit të njëjtë me Kryetarin/en e Komunës.

**III. MBAJTJA E MBLEDHJEVE TË KUVENDIT DHE TË KOMITETEVE TË TIJ**

**Mbledhjet dhe kuorumi**

**Neni 3**

Kryesuesi/ja i/e Kuvendit të Komunës, në pajtim me Ligjin dhe Statutin e Komunës, thërret dhe kryeson mbledhjet e Kuvendit të Komunës dhe mbledhjet e Komitetit për Politikë dhe Financa.

Kryesuesit ose kryesueset e komiteteve tjera apo komisioneve thërrasin dhe kryesojnë mbledhjet e komiteteve apo komisioneve përkatëse.

Kryesuesi/ja mund të thërrasë mbledhje të jashtëzakonshme të Kuvendit të Komunës sipas LVL.

Kryesuesi/ja i/e komitetit apo komisionit mund të thërrasë mbledhje të jashtëzakonshme të komitetit apo komisionit, me së paku 1/3 anëtarëve.

Në mungesë të kryesuesit/es, mbledhjen e udhëheq anëtari/ja më i/e moshuar i/e Kuvendit prezent në mbledhje.

Kuvendi i Komunës dhe komitetet e tij do t’i trajtojnë vetëm çështjet të cilat janë në kompetencën e Komunës.

Kuvendi i komunës dhe KPF duhet t’i mbajë së paku dhjetë mbledhje të rregullta brenda vitit kalendarik, pesë (5) të obliguara në gjashtë (6) mujorin e parë dhe pesë (5) në gjashtë (6) mujorin e dytë.

Mbledhjet e kuvendit të komunës dhe të KPF-së caktohen në bazë të planit të punës së kuvendit.

Mbledhjet e rregullta të Kuvendit të Komunës dhe të KPF-së thirren së paku shtatë (7) ditë pune para çdo mbledhje siç është e paraparë me LVL;

**Neni 4**

**Ftesat dhe njoftimet për mbledhjet e kuvendit/komiteteve**

* 1. Anëtarët e Kuvendit duhet të njoftohen për datën, vendin e mbajtjes, rendin e ditës, kohën dhe me materialin e mbledhjes.
  2. Kryesuesi/ja, përmes Shërbimit Profesional për Punë të Kuvendit, përgatit njoftimin publik për mbledhjen dhe përmes zyrës për informim, shpallë njoftimin me këto të dhëna: kohën, datën, vendin e mbledhjes dhe rendin e ditës që propozohet për punën e mbledhjes.
  3. Shërbimit Profesional për Punë të Kuvendit dërgon thirrjen për pjesëmarrje dhe materialet në kopje elektronike për mbledhje shatë (7) ditë pune para mbajtjes së mbledhjes të gjithë anëtarëve të Kuvendit dhe të Komitetit për Politikë dhe Financa në adresat zyrtare të anëtarëve të kuvendit (emri.mbiemri@rks-gov.net);
  4. Kopjet fizike të materialeve, për anëtarët e KK-së që janë të interesuar, mund ti marrin në Zyrën e Shërbimit Profesional për Punë të Kuvendit gjatë orarit zyrtar të punës.
  5. Kuorumi për të gjitha mbledhjet e Kuvendit të Komunës dhe komiteteve të tij, përbëhet nga më tepër se gjysma e anëtarëve, përveç rasteve kur për votim nevojiten 2/3 e anëtarëve të Kuvendit. Vendimet e Kuvendit të Komunës dhe propozimet e komiteteve, merren me shumicën e thjeshtë të anëtarëve të pranishëm të cilët votojnë siç parashihen me LVL.

**Neni 5**

**Mbledhjet e jashtëzakonshme dhe solemne të Kuvendit/komiteteve**

Mbledhja e jashtëzakonshme e kuvendit të komunës thirret me kërkesën e kryetarit/es të komunës, ose me kërkesën e së paku 1/3 e numrit të përgjithshëm të anëtarëve të kuvendit të komunës;

E drejta për të thirrur mbledhjen e jashtëzakonshme përfshin të drejtën për të caktuar rendin e ditës për atë mbledhje – në këtë rast, rendi i ditës nuk mund të ndryshohet;

Mbledhja e jashtëzakonshme e kuvendit të komunës/komitetit thirret së paku tri (3) ditë pune më herët – dhe anëtarët janë të njoftuar me shkrim njëkohësisht;

Mbledhjet urgjente mundë të ftohen nga kryetari përmes telefonit ose adresës elektronike brenda ditës.

Kuvendi i komunës mund të mbajë mbledhje solemne në rastet e shënimit të datave dhe përvjetorëve të rëndësishëm të karakterit komunal dhe shtetëror;

Mbledhjet solemne i thërret kryesuesi i kuvendit në bashkëpunim me kryetarin/en e komunës, së paku 24 orë para mbajtjes së mbledhjes;

Kuvendi i komunës mund të mbajë mbledhje në lokacion tjetër brenda territorit të komunës (sallë, fshat, vendbanim), nëse për këtë plotësohen kushtet e punës dhe janë në pajtueshmëri paraprakisht me kryesuesin e kuvendit dhe kryetarin e komunës.

**Neni 6**

**Pjesëmarrja në mbledhjen e kuvendit**

1. Shërbimi Profesional për Punë të Kuvendit duhet të siguroj kushte të nevojshme për mbajtjen e mbledhjeve të kuvendit;
2. Kryesuesi/ja dhe anëtarët e kuvendit pajisen me adresa elektronike që përdoren për komunikim zyrtar. Adresat elektronike zyrtare duhet të publikohen në faqen zyrtare të komunës;
3. Anëtarët e kuvendit pajisen me kartelë identifikimi. Pajisjen me kartela të identifikimit e kryen organi kompetent i administratës së komunës;
4. Kuvendi i komunës, përkatësisht administrata komunale do t‘ua lehtësoj pjesëmarrjen e anëtarëve të kuvendit me aftësi të kufizuara dhe siguroj çfarëdo ndihme teknike për këtë qëllim;
5. Secili/a anëtar/e i/e kuvendit është i/e obliguar të marrë pjesë në mbledhje të kuvendit. Secili anëtar/e që merr pjesë në mbledhje duhet të shënojë emrin e tij/saj në librin e pjesëmarrësve ose në listën për personat e pranishëm, të paraparë për këtë qëllim;
6. Në rast të pamundësisë së ardhjes në mbledhje, anëtari/ja i/e kuvendit obligohet që pa vonesë të njoftoj kryesuesin/en e kuvendit. Çdo mungesë (me ose pa arsye) në mbledhje, duhet të shënohet në procesverbal;

**Neni 7**

**Ulja në sallë e anëtarëve të kuvendit**

1. Ndarja e ulëseve për anëtarët e kuvendit rregullohet në fillim të mandatit. Bazuar në rezultatet e Komisionit Qendror të Zgjedhjeve (KQZ-së), subjekti politik që ka më së shumti anëtar në kuvendin komunal merr ulëset e para dhe subjektet tjera politike ulen sipas renditjes.
2. Kryesuesi/ja i/e kuvendit dhe kryetari/ja i/e komunës ulen përballë anëtarëve të kuvendit. Nënkryetari/ja dhe drejtorët e drejtorive komunale ulët në ulëset e dedikuara për të njëjtit;
3. Shërbimi Profesional për Punë të Kuvendit ulet në një vend të përshtatshëm, përball anëtarëve të kuvendit, afër kryesuesit/es të kuvendit, ku mund të shohë dhe vëzhgoj procesin e punës pa pengesë.

**Neni 8**

**Pjesëmarrja e publikut në mbledhjet e kuvendit/komiteteve**

1. Mbledhjet e kuvendit dhe komiteteve janë të hapura për publikun, përveç rasteve kur kuvendi/komiteti me votën e shumicës merr vendim për përjashtimin e publikut dhe mediave nga mbledhja siç parashihet me LVL-në, neni 45.3 dhe Statutin e komunës, neni 24.
2. Pjesëtarët e publikut (qytetarët, përfaqësuesit e shoqërisë civile, organizatave ndërkombëtare, media, etj.) shfrytëzojnë të drejtën të ulën në vendet e dedikuara për publikun;
3. Pjesëtarët e publikut mund ta marrin fjalën në mbledhje të kuvendit/komiteteve për çështje specifike, me kusht që para fillimit të mbledhjes duhet të njoftohet dhe të marr pëlqimin nga kryesuesi/ja i/e kuvendit/komitetit.Kryesuesi/ja i/e mbledhjes duhet të vendosë për rendin, me të cilin personat mund t’i drejtohen pjesëmarrësve në mbledhje, dhe duhet t’i ndërpresë nëse diskutimi i tyre është i gjatë dhe në të përsëriten gjërat. Fjala e tyre mund të zgjasë deri në pesë (5) minuta.

**Neni 9**

**Rendi i ditës dhe renditja e punëve**

1. Rendi i ditës së mbledhjes propozohet nga Kryesuesi/ja i/e Kuvendit të Komunës, në marrëveshje me Kryetarin/en e Komunës.
2. Kryetari/ja i/e komunës dhe anëtarët e kuvendit mund të propozojnë që një apo më shumë pika t’i shtohen apo t’i hiqen rendit të ditës ose të ndryshohet renditja.
3. Kryesuesi/ja i/e mbledhjes hedh në votim çdo propozim të paraqitur për futjen ose jo të pikës në rend të ditës për atë mbledhje;
4. Rendi i punës në mbledhje deri në miratimin e rendit të ditës vijon me veprimet e kryesuesit/es dhe Shërbimit Profesional për Punë të Kuvendit:.
   1. Konstatimi i kuorumit;
   2. Arsyetimi për mospjesëmarrje të anëtarit/es të kuvendit në mbledhje;
   3. Prezantimi i pjesëmarrësve tjerë në mbledhje - pjesëmarrjen e publikut.
5. Rendi i ditës për miratim duhet të përmbaj:
   * + 1. miratimi i ekstraktit të procesverbalit të mbledhjes së fundit;
       2. pyetjet për ekzekutivin nga anëtarët e kuvendit.

Pyetjet për ekzekutivin nga anëtarët e kuvendit zgjasin deri në dy (2) minuta për secilin anëtar/e dhe nuk lejohet asnjë formë e komenteve, replikave ose debateve me përjashtim të pyetjeve të anëtarëve të Kuvendit dhe përgjigjeve nga Ekzekutivi. Pyetjet anëtarëve të Kuvendit mund të shtrohen menjëherë aty për aty, ose të dërgohen me shkrim me kërkesë për trajtim në mbledhjen e radhës së Kuvendit.

* + - 1. peticionet (nënshkrimet);
      2. punët që kryhen në mbledhje, të cilat parashihen me ligj, Statutin e Komunës;
      3. çfarëdo çështje e shtruar nga kryesuesi i mbledhjes dhe temat që shtrohen aty;
      4. cilado punë e papërfunduar në takimin e fundit;
      5. raportet dhe rekomandimet e marra nga komitetet, dhe të gjitha çështjet e tjera që lindin si rezultat i raporteve;
      6. raportet dhe rekomandimet e marra nga Drejtorët dhe çështje të tjera që dalin si rezultat i raporteve;
      7. çështjet që kanë të bëjnë me aktivitete të Komunës dhe të shtruara nga anëtarët sipas rendit, ashtu si janë pranuar ato - propozimet e shtruara nga anëtarët, sipas radhës së pranimit të tyre.
      8. të ndryshme. Nuk lejohet të miratohen vendime pa qenë pikë e veçantë e rendit të ditës dhe pa dokumentet e nevojshme. Për ketë pikë, diskutimi mund të zgjas deri në tre (3) minuta për secilin anëtar/e, i cili/a mund të kyçet prapë për replike ose sqarimi shtesë me vetëm një (1) minutë.

1. Pikat e rendit të ditës nuk mund të shtohen e as të ndryshohen pas miratimit të rendit të ditës nga anëtarët e kuvendit.
2. Kur një pikë e Rendit të Ditës hidhet poshtë me shumicë votash (kundër), atëherë njëjta pikë/çështje nuk mund të sillet për votim në kuvend në tri (3) mbledhjet e rregullta të radhës të Kuvendit. Përjashtim në rastet kur pika e propozuar ka pësuar ndryshime.

**Neni 10**

**Rregulla e debatit**

1. Anëtarët e kuvendit mund të diskutojnë për pikat e rendit të ditës në bazë të renditjes së paraqitur për diskutim. Anëtarët e kuvendit kanë të drejtë vetëm një herë të diskutojnë për pikën që është në shqyrtim. Fjala e tyre duhet të dëgjohet deri në përfundim dhe nuk lejohet ndërhyrja gjatë diskutimeve; Vendimi i kryesuesit/es për renditje e diskutimeve ose shpjegimeve nga folësit, është vendimtar.
2. Diskutimet e anëtarëve të kuvendit mund të zgjasin dhjet (10) minuta, me përjashtim të referuesve të materialeve. Kryesuesi/ja mund të lejoj edhe dy (2) minuta shtesë me kërkesë nga shefi i grupit kuvendar, kur flet në emër të grupit.
3. Askush nuk ka të drejtë të diskutojë më tepër se njëherë për të njëjtën pikë, me përjashtim të sqarimeve plotësuese nëse kërkohet apo lejohet nga kryesuesi/ja i/e kuvendit, në kohëzgjatje deri në një (1) minutë.
4. Replika zgjat deri në dy (2) minuta dhe jepet menjëherë - në replikë ka të drejtë vetëm njëherë personi të cilit/ës i përmendet emri në diskutim, dhe ka të drejtë të diskutoj vetëm çështjen për të cilën iu është përmendur emri, e jo për çështje tjera.
5. Nëse dy ose më shumë anëtarë të kuvendit dëshirojnë të marrin fjalën, kryesuesi/ja i/e mbledhjes vendos për renditjen e diskutimit. Anëtarët i drejtohen kryesuesit të mbledhjes dhe gjatë diskutimit të tyre duhet t’u përmbahen çështjeve të diskutuara në mbledhje. Shefat e grupeve kuvendare u jepet përparësi gjatë diskutimit. Në rastin kur i jepet fjala anëtarit të flasë, ai/ajo obligohet të dalë ne foltoren e sallës, eventualisht nga vendi në rastet kur salla e kuvendit është e pajisur me pajisjet e komunikimit (mikrofona) para ulëseve të anëtarëve të kuvendit;
6. Kryesuesi/ja në mbledhje nuk lejon asnjë propozim, derisa të gjithë ata që dëshirojnë të diskutojnë ta kenë bërë këtë për kohë të përcaktuar me këtë rregullore.
7. Nëse ndonjë anëtar/e kërkon sqarime, ai/ajo ka të drejtë të marrë përgjigjen menjëherë, para se propozimi t’i nënshtrohet votimit ose me shkrim brenda afatit të paraparë me ligj.
8. Kur një propozim i dhënë është duke u diskutuar, nuk lejohet dhënia e propozimeve të tjera, përveç:
   * 1. propozimit të dhënë për të parandaluar çrregullimet;
     2. propozimit për të përjashtuar publikun;
     3. propozimit për të kaluar në pikën me radhë të rendit të ditës;
     4. propozimit i cili kërkon që çështja në diskutim të mbyllet në mbledhje me marrjen e vendimit;
     5. propozimit për të shtyrë diskutimin e çështjes së shtruar për mbledhjen e radhës;
     6. propozimit për ndërprerjen e mbledhjes.
9. Gjatë kohëzgjatjes së mbledhjes, kryesuesi/ja duhet të respektojë parimin që të gjithë anëtarët pjesëmarrës me të drejtë diskutimi, të gëzojnë të drejtën e barabartë në mbledhje.
10. Diskutimet prej vendit dhe pa lejen e kryesuesit/es nuk lejohen dhe nuk përfshihen në procesverbal;

1. Nëse anëtarët e kuvendit parashtrojnë kërkesë për pushim të shkurtër apo ndërprerje të seancës, për këtë vendos kryesuesi/ja i/e kuvendit me pajtueshmërinë e shumicës së anëtarëve të kuvendit.

**Neni 11**

**Votimi**

1. Në të gjitha mbledhjet e kuvendit/komiteteve vendimet merren përmes votimit në këto mënyra:
   * 1. Votimi i hapur bëhet me ngritjen e dorës, ose përmes mënyrës që preferon anëtari/ja i/e kuvendit me aftësi të kufizuar;
     2. Votimi i fshehtë bëhet me thirrjen e secilit anëtar/e të kuvendit për hedhjen e votës në vendin e caktuar për votim;
     3. Votim i regjistruar përfshin votimin e regjistruar elektronik;
2. Para votimit, secili anëtar/e ka të drejtë të kërkojë që rezultatet e votimit të regjistrohen, ku do të shihen emrat e të gjithë anëtarëve që kanë votuar;
3. Para çdo votimi duhet të konstatohet kuorumi për mbledhje;
4. Kur ka nevojë të bëhet votimi i propozimit për zgjedhjen e ndonjë anëtari/je për pozitën e cila duhet të mbulohet nga Komuna, dhe kur ekzistojnë dy ose më shumë kandidatë të propozuar për pozitat në fjalë, emrat e të gjithë të propozuarve paraqiten në mbledhje sipas radhitjes alfabetike të mbiemrave të tyre;
5. Secili anëtar/e mund të kërkojë që në procesverbalin e mbledhjes të shënojë se si ai/ajo ka votuar për çështjen e caktuar, ose nëse ai/ajo ka abstenuar;
6. Në të gjitha mbledhjet e Kuvendit të Komunës/komiteteve, secili anëtar/e ka nga një votë. Kryesuesi/ja ka votë shtesë, në rast të numrit të njëjtë të votave për ose kundër ndonjë propozimi;
7. Vendimet e Kuvendit të Komunës/komiteteve, merren me shumicën e thjeshtë të anëtarëve të pranishëm të cilët votojnë, përveç nëse është paraparë ndryshe me Ligj, Statut dhe Rregulloren e punës;
8. Në rast të votimit të fshehtë, për rastet që janë të përcaktuara me LVL dhe Statut, Shërbimi Profesional për Punë të Kuvendit duhet të siguroj fletëvotimet (të gjithë anëtarëve me të drejtë vote sipas radhës alfabetike bazuar në mbiemrat e tyre) dhe të sigurojë kutinë për votim.
9. Me shumicën e votave të anëtarëve prezent, do të formohet komisioni për mbarëvajtjen e procesit të votimit – në përbërje prej tre (3) deri pesë (5) anëtar/e.
10. Votimi bëhet menjëherë duke shënuar në fletën e votimit shenjën ‘X’ ose ‘√’ afër emrit të kandidatit/es ose duke e shënuar emrin e kandidatit për të cilin anëtari/ja dëshiron të votoj, pastaj e hedh fletëvotimin e tij/saj në kutin e votimit.
11. Komisioni për mbarëvajtjen e procesit të votimit i numëron publikisht votat në mbledhje menjëherë pas mbylljes së votimit dhe ia prezanton kryesuesit/ës të mbledhjes, ndërsa ky/kjo i/e fundit deklaron publikisht rezultatet e votimit.

Shërbimi Profesional për Punë të Kuvendit duhet t’i mbajë fletëvotimet në vend të siguritë për së paku dymbëdhjetë muaj.

**Neni 12**

**Procesverbali**

* 1. Për të gjitha mbledhjet e kuvendit/komiteteve mbahet procesverbali.

Procesverbalin e mban zyrtari nga Shërbimi Profesional për Punë të Kuvendit.

* 1. Në procesverbal shënohet data, koha dhe vendi i mbajtjes së mbledhjes, pjesëmarrja e anëtarëve të pranishëm dhe të anëtarëve të ftuar, mungesat e anëtarëve të kuvendit në atë mbledhje, çështjet të cilat do të diskutohen - rendin e ditës, propozimet e miratuara apo të refuzuara, thelbi i diskutimeve të anëtareve të kuvendit, rezultatin numerik të votimit dhe titullin e plotë të vendimit. Nëse kërkohet të thirret emri i secilit anëtar/e, në procesverbal duhet shënuar si ka votuar secili;
  2. Procesverbali duhet të miratohet në mbledhjen e ardhshme. Përjashtimisht në raste të pengesave objektive, procesverbali mund të miratohet në mbledhjen tjetër me radhë;
  3. Çdo i/e interesuar ka të drejtë ta shikojë procesverbalin dhe ta marrë një kopje, me përjashtim të rasteve kur procesverbali ka të bëjë me dispozitat e nenit 45.3 të LVL-së;
  4. Kryesuesi/ja i/e mbledhjes dhe procesmbajtësi/ja e nënshkruajnë procesverbalin pas miratimit të tij;
  5. Procesverbali origjinal arkivohet, ndërsa kopja (e skanuar) publikohet në faqen zyrtare të komunës sipas dispozitave ligjore mbi transparencën e qeverisjes lokale.

**Neni 13**

**Rregullat e mirësjelljes**

1. Nëse gjatë procesit të punës në mbledhje të kuvendit, kryesuesi/sja i/e mbledhjes konsideron se ndonjëri/a prej anëtarëve të Kuvendit, drejtorët e drejtorive apo ndonjë zyrtarë komunal është duke penguar me dashje ose duke u sjell në mënyrë ofenduese, atij/asaj duhet t’i tërhiqet vërejtja. Nëse sjelljet e anëtarit/es në fjalë vazhdojnë të jenë të pandryshueshme, Kryesuesi/ja i/e mbledhjes pas konsultave me Shefat e Grupeve Kuvendare mund të ndërmarrë njërën prej këtyre masave, veçmas ose si varg masash:
   1. iu propozon të pranishmëve në mbledhje që anëtari/ja të mos dëgjohet, në të cilin rast propozimi duhet të bëhet menjëherë në mbledhje, pa nevojë përkrahjeje, anëtarit/es i ndalohet diskutimi i mëtutjeshëm në mbledhje;
   2. e udhëzon anëtarin/en e Kuvendit/komitetit, të tërhiqet tërësisht ose pjesërisht nga pjesa e mbetur e mbledhjes, përveç kur do të ketë votime;
   3. jep urdhrin që anëtari/ja të largohet nga mbledhja, përveç kur do të ketë votime;
   4. e shtyn mbledhjen për një orë, ose deri në kohën, datën dhe vendin i cili mund të caktohet më vonë.
   5. kërkon nga pjesëtarët e sigurimit fizik të Komunës të zbatoj urdhëresën e Kryesuesit/es sipas pikës “c” të këtij neni, në rastet kur anëtari/ja i/e kuvendit refuzon të përfill urdhrin për largim nga mbledhja.
2. Nëse pjesëtari i publikut me dashje ndërpret punët e mbledhjes, kryesuesi/ja i/e mbledhjes ia tërheqë vërejtjen atij/asaj. Nëse ai/ajo vazhdon ta pengoj mbledhjen, kryesuesi/ja i/e mbledhjes e udhëzon pjesëtarin e publikut të tërhiqet nga mbledhja;
3. Nëse mbledhja ndërpritet për ndonjë çrregullim, kryesuesi/ja i/e mbledhjes mund të urdhërojë që të gjithë të lirojnë sallën e mbledhjes dhe mund ta shtyjë mbledhjen për një orë, ose deri në kohën, datën dhe vendin i cili mund të caktohet më vonë, në koordinim me shefat e grupeve kuvendare.
4. Mbledhja e kuvendit ndërpritet vetëm në këto raste:
   1. Kur gjatë mbledhjes numri i anëtarëve të kuvendit bie nën numrin e paraparë për mbajtjen të mbledhjes dhe marrje të vendimeve – nëse në sallë nuk ka kuorum;
   2. Kur për shkak të qëndrimit të gjatë në mbledhje dhe lodhjes së anëtarëve të kuvendit, mbledhja ndërpritet dhe e njëjta vazhdohet më të njëjtin rend dite brenda javës, në ditën që caktohet nga kryesuesi i kuvendit.
   3. Në rastet e jashtëzakonshme.

**Neni 14**

**Përdorimi i gjuhëve dhe shenjave të komunikimit në mbledhjet e kuvendit/komiteteve**

1. Mbledhjet e kuvendit/komiteteve mbahen në gjuhët zyrtare të komunës të përcaktuara me dispozitat ligjore;
2. Me kërkesë të anëtarit/es të kuvendit me aftësi të kufizuara, për mënyrën me të cilën komunikon anëtari/ja, duhet të sigurohet komunikimi përmes gjuhës së shenjave ose interpretit ma anë të cilës përmbushen të drejtat themelore të atij/asaj anëtari/e.

**Neni 15**

**Komiteti për Politikë e Financa (KPF)**

1. Pikat e propozuara për rend të ditës të cilat ndërlidhen me buxhetin komunal dhe pronat komunale duhet që në mënyrë patjetër së pari të diskutohen në KPF dhe pastaj të futen në rend dite për kuvendin komunal.
2. Në raste të rralla, urgjente dhe me rëndësi të veçantë mund të bëhet përjashtim.
3. Dëgjimet buxhetore organizohen nga KPF. Në këto dëgjime, sipas nevojës, mund të ftohen edhe drejtorët përkatës. Kalendari i takimeve me qytetarët hartohet nga KPF.
4. Anëtari/ja i/e Kuvendit Komunal mund t’iu drejtohet të pranishmëve në cilindo komision të kuvendit të komunës anëtarë i të cilit nuk është, por nuk mund të votojë. Ai apo ajo mund t’i propozojë kryesuesit të komitetit që të diskutohet ndonjë çështje që është me interes të përgjithshëm (sipas nenit 39.4 të Ligjit për Vetëqeverisjen Lokale).
5. Anëtarët e Kuvendit të Komunës të cilët nuk arrijnë të krijojnë Grupin e Anëtarëve nuk mund të kenë ulëse në Komitete apo Komision. Përjashtim bënë rasti kur një Grup Kuvendarë tjetër e propozon si përfaqësues të tyre.

**Neni 16**

**Konflikti i interesit**

1. Anëtari/ja i/e Kuvendit apo anëtari/ja i/e Komitetit nuk mund të jetë pjesëmarrës në marrjen e vendimeve dhe në procedurat administrative që kanë të bëjnë me cilën do çështje në të cilën ai/ajo apo ndonjë anëtarë i afërt i familjes së tij ka interes personal apo material;
2. Çdo anëtar/e i/e Kuvendit duhet t’i shfaqë të gjitha konfliktet e interesave që lindin në çdonjërën prej mbledhjeve në të cilën është i pranishëm. Çdo anëtar/e i/e Kuvendit mund të ofrojë informacione që janë në interes të anëtarit/es tjetër;
3. Çdo anëtar/e i/e Kuvendit mund të tërhiqet vullnetarisht nga procesi i marrjes së vendimeve dhe nga procedurat administrative, nëse konsideron se ato mund të qojnë gjer te konflikti i interesave;
4. Anëtar/e i/e afërt i/e familjes llogariten anëtarët e familjes siç e përkufizon Ligji i Punës Nr. 03/L-212

**IV. PROCEDURA E NDRYSHIMIT**

**Neni 17**

1. Procedura e ndryshimit të Rregullores së punës duhet të jetë siç vijon:
   1. Ndryshimin e kësaj rregulloreje mund ta kërkoj çdo anëtar/e i/e kuvendit;
   2. Propozimi për ndryshim duhet t’i paraqitet Kuvendit të Komunës për shqyrtim dhe miratim.

**V. DISPOZITAT PËRFUNDIMTARE**

**Neni 18**

1. Me hyrjen në fuqi të kësaj Rregulloreje, shfuqizohet Rregullorja për punën e Kuvendit të komunës të datës 03.06.2019;
2. Ky vendim hyn në fuqi 15 ditë pas regjistrimit në zyrën e protokollit në Ministrinë e Administrimit të Pushtetit Lokal, dhe shtatë (7) ditë pas publikimit në ueb faqen e Komunës së Gjakovës.

Gjakovë,

Qershor 2022 Kryesuese e Kuvendit të Komunës

Arbënesha Kuqi